Návrh

modelu financovania Projektu výstavby závodu na výrobu automobilov spoločnosťou KIA a závodu na výrobu automobilových súčiastok Hyundai Mobis

A.  Model realizácie Projektu 

Pre výber najvhodnejšieho modelu realizácie Projektu KIA / Hyundai boli na úrovni MH SR a Mesta Žilina posudzované najmä kritériá, na ktorých sa obe strany zhodli, že zásadne ovplyvňujú tento výber : 

o	rozpočtové pravidlá,
o	záväzky vyplývajúce z Investičných zmlúv, predovšetkým s ohľadom na harmonogram realizácie Projektu a monitoring činnosti spoločností Govinvest I. a II. zakotvený v prílohe č.3,
o	transparentné nadobudnutie vlastného imania spoločnosťami Govinvest I. a II.,
o	efektívnosť hospodárenia v rámci Projektu,
o	jednoduché riadenie Projektu,
o	verejné obstarávanie,
o	štátna pomoc a oprávnené náklady, 
o	stavebno - technické determinanty

s tým, že zároveň boli osobitne posúdené účtovno-daňové aspekty jednotlivých modelov predovšetkým s ohľadom na daň z prevodu a prechodu nehnuteľností a daň z pridanej hodnoty ( ďalej spoločne len „Kritériá výberu“ ). 

	Po dôkladnom posúdení definovaných Kritérií výberu a iných súvisiacich časových a vecných okolností realizácie Projektu, bol za najvhodnejší označený model, ktorý bol zadefinovaný nasledovne : 

1.	spoločnosti Govinvest I. a II. budú realizovať výkup pozemkov priamo vo svojom mene a na svoj účet a zároveň si verejne obstarajú na tento účel odborne spôsobilých výkupcov,
2.	spoločnosti Govinvest I. a II. budú zároveň realizovať úpravu pozemkov priamo vo svojom mene a na svoj účet a na tento účel si verejne obstarajú odborne spôsobilých zhotoviteľov. 
3.	realizácia výkupu pozemkov a ich úprava v rámci spoločností Govinvest I. a II. bude úplne financovaná mestom Žilina ako 100% spoločníkom oboch týchto spoločností, a to na základe Zmlúv o poskytnutí finančných prostriedkov zo štátneho rozpočtu SR, za ktorých riadne zúčtovanie mestu Žilina budú obe spoločnosti zodpovedať,
4.	spoločnosti Govinvest I. a II. nebudú mať žiadnych vlastných zamestnancov a prevádzkové výdavky,
5.	spoločnosť Žilina Invest bude ( okrem činností vykonávaných v rámci tzv. inej podpory štátu ) koordinovať realizáciu Projektu za slovenské strany a s tým súvisiacich potrebných služieb, prípadne iné dohodnuté činnosti ( ďalej spolu len „Činnosti“), na ktoré bude mať potrebný počet zamestnancov, resp. externých expertov. Tieto Činnosti bude spoločnosť Žilina Invest zabezpečovať pre spoločnosti Govinvest I. a II., a to na základe Rámcovej zmluvy,
6.	pre účely výkonu Činností si spoločnosť Žilina Invest sama vo vlastnom mene obstará potrebné odborne spôsobilé osoby na základe verejného obstarávania s tým, že pomernú časť ceny týchto Činností, ktorú je možné kapitalizovať do oprávnených nákladov spoločností Govinvest I. a II. bude týmto spoločnostiam refakturovaná, 
7.		Činnosť spoločnosti Žilina Invest bude financovaná mestom Žilina a to na základe Zmluvy o poskytnutí finančných prostriedkov zo štátneho rozpočtu SR s tým, že mesto Žilina bude poskytovať spoločnosti Žilina Invest účelovo určené prostriedky, za ktorých riadne zúčtovanie mestu Žilina bude zodpovedať spoločnosť Žilina Invest,
8.	právny a účtovno-ekonomický servis pre účely spoločností Govinvest I. a II. a odborný dohľad MH SR nad Projektom bude financovať agentúra SARIO. 

B. Rozpočtové vzťahy v rámci navrhovaného modelu

V zmluvách, ktoré schválila vláda SR so spoločnosťami Hyundai a KIA je zakotvené, že obe spoločnosti odkúpia Govinvest I a II v hodnote ich vlastného imania, pričom GOV I a GOV II nadobudnú len aktíva ktoré sú oprávnenými nákladmi z pohľadu štátnej pomoci.  

	Na základe vládou schváleného textu zmlúv a skúseností z Projektu PSA Peugeot Citroen sa dospelo k záveru, že financovanie výkupu pozemkov a hrubých terénnych úprav až po odovzdanie Govinvestov I a II nemôže prebiehať formou dotácie, ale na obdobie do odpredaja oboch týchto spoločností kórejským spoločnostiam je potrebné financovať aktivity formou návratnej finančnej výpomoci pre mesto Žilina.
Následne po poskytnutí dotácie zo štátneho rozpočtu pre KIA a Hyundai a ich odkúpení spoločností Govinvest I a II od mesta Žilina vráti mesto návratnú finančnú výpomoc do štátneho rozpočtu ešte v roku 2004.

	V podstate to znamená, že finančné vzťahy na mesto Žilina v čase výkupu pozemkov a prác súvisiacich s ich prípravou na odovzdanie (odpredaj) kórejským investorom by mali byť rozpočtovo viazané na kapitolu Štátny dlh.

	Po odkúpení spoločností Govinvest I a II by rozpočtové vzťahy na aktivity kórejských spoločností mali byť zapracované v kapitole MH SR s výnimkou aktivít súvisiacich s financovaním stimulov na novovytvorené pracovné miesta a rekvalifikácie zamestnancov.
 
	Znamená to, že rozpočtové zdroje určené v štátnom rozpočte na rok 2004 v sume 1,6 mld. Sk treba rozdeliť v súlade so Zmluvami schválenými vládou SR. Vo forme návratnej finančnej výpomoci by malo smerovať na mesto Žilina 827,0 mil. Sk a dotácie cez kapitolu MH SR v roku 2004  by mali predstavovať sumu 885,3 mil. Sk. Z uvedeného vyplýva, že pre rok 2004 je potrebných na financovanie Projektu 1712,3 mil. .Sk  Keďže na Projekte súbežne  prebieha výkup pozemkov a HTÚ, ale aj ostatné aktivity, nemožno počítať s tým, že sumou určenou na Projekt v roku 2004 bude sa môcť kryť návratná finančná výpomoc (NFV) a dotácie pre kórejské spoločnosti a inú podporu štátu. 

	Preto  budú na určité krátke obdobie na ten istý účel vynaložené dvakrát výdavky štátneho rozpočtu (NFV pre Žilinu a dotácia pre kórejské spoločnosti). Z uvedeného  vyplýva, že podpísanie zmluvy o NFV pre mesto Žilina by bolo v pôsobnosti MF SR a podpísanie zmlúv o poskytnutí štátnej pomoci a inej podpore štátu by bolo v pôsobnosti MH SR.
	
Doteraz poskytnutú dotáciu mestu Žilina na výkup pozemkov bude musieť MH SR preklasifikovať na inú podporu štátu. 

	Na základe uvedeného modelu financovania Projektu bude časť prostriedkov poskytnutých mestu Žilina z kapitoly Všeobecná pokladničná správa a to v sume 827,0 mil. Sk.
	O zostávajúcu sumu určenú na inú podporu štátu požiada MH SR o vykonanie samostatného rozpočtového opatrenia. V čase keď bude potrebné plniť záväzok SR voči 
kórejským spoločnostiam v časti poskytnutia dotácie na odkúpenie spoločností Govinvest I. a II. požiada MH SR o rozpočtové opatrenie na tento účel. 
	
V celom modele sa uvažovalo s možnosťou návratného financovania formou návratnej finančnej výpomoci. MH SR vychádzalo z textácie § 6 ods. 2 zákona o rozpočtových pravidlách vo väzbe na § 2 ods. 1 a 2 zákona č. 598/2003 Z.z. o štátnom rozpočte na rok 2004 a splnomocňovacieho ustanovenia v uznesení vlády SR k návrhu štátneho rozpočtu SR na rok 2004 v bode E. 1.
	V prílohe  je graficky znázornený model financovania Projektu v roku 2004.

Príloha 

Model financovania Projektu KIA/HYUNDAI v roku 2004

4

3

5

2

GOV II

GOV I

2

MH SR

7

1

MF SR

Mesto Žilina

SARIO

5

KIA/HYUNDAI

6

6

4

Legenda

1. MF SR poskytne mestu ŽILINA návratné prostriedky ŠR na výkup pozemkov a HTÚ

2. Mesto Žilina tieto prostriedky poskytne GOV I a GOV II na výkup pozemkov a HTÚ

3. MF SR upraví rozpočet MH SR a) na inú podporu štátu
                                                        b) dotácie pre KIA a HYUNDAI

4. MH SR prostriedky podľa bodu 3a) poskytne mestu Žilina a SARIO

5. MH SR poskytne dotácie pre KIA a HYUNDAI na odkúpenie spoločností GOV I a GOV II
    od mesta Žilina (štátna pomoc)

6. KIA a HYUNDAI odkúpia od mesta ŽILINA spoločnosti GOV I a GOV II z dotácií podľa      
    bodu 5 

7. Mesto Žilina vráti návratné prostriedky ŠR získané podľa bodu 1 do ŠR